《赋得罗汉洞送陈宗进归会稽》
明代·吴伯宗

古洞根石壁，嵌空隐崔嵬。
闻昔有异人，拄杖曾一来。
灵迹已缅邈，洞门闭青苔。
枯木寒未花，千年待谁开。
属兹休明运，百里纡良才。
德星丽中天，移影照苍厓。
鸾凰讵栖枳，览辉谩徘徊。
早见丹穴雏，志欲凌九垓。
定省方缱绻，归期忽相催。
还辕过湖口，驿路随萦回。
吾知青云兴，却绕莲花台。
风高坠落木，岁晏舒寒梅。
明登会稽顶，想像游天台。
临期重回首，两地心悠哉。

作者简介：江西金溪人，名祏，以字行。洪武四年初开科，廷试第一。授礼部员外郎，与修《大明日历》。以不附胡惟庸，坐事谪居凤阳。上书论时政，因言惟庸专恣。帝得奏召还，命使安南。历官武英殿大学士，后坐事降检讨。十七年又坐事谪云南卒。有《南宫》、《使交》、《成均》、《玉堂》四集。